ཏོགས་པ་ལྔ་དང་ལྡན་ན་ཚོགས་ཀྱི་མཆོད་པ་དཔའ་བོའི་སྟོན་མོ།  ། རྣལ་འབྱོར་མ་འབའ་ཞིག་འཚོགས་ན་དཔའ་མོའི་སྟོན་མོ་ཞེས་བྱའོ།  ། དེ་ནས་དཀྱིལ་འཁོར་བསྡུ།  ལྷག་གཏོར་བཏང་།  ཡི་གེ་བརྒྱ་པ་བརྗོད་དེ་དམ་ཚིག་ཆགས་ཉམས་བཤགས།  བཀྲ་ཤིས་ཀྱི་ཚིགས་བཅད་བརྗོད།  རྡོ་རྗེའི་གླུ་བླང་།  སྨོན་ལམ་གདབ་བོ།  ། དེ་ནས་ལྷག་གཏོར་སྒོ་དྲུང་དུ་གཏང་།  འཇིག་རྟེན་པའི་གཏོར་མ་འབུད་དཀྲོལ་དང་བཅས་པས་ཕྲིན་ལས་བཅོལ་ཏེ་གཤེགས་སུ་གསོལ།  འདས་པའི་གཏོར་མ་རྩ་བའི་སྔགས་ཀྱིས་བསྟོད་པ་དང་བཅས་པས་གཤེགས་སུ་གསོལ་ལོ། །  ། ། བརྒྱད་པ་འདུལ་བའི་ལེའུ་ལ་གསུམ་སྟེ།  དབང་གི་ལེའུ་དང་།  དེ་ཁོ་ན་ཉིད་ཀྱི་ལེའུ་དང་།  རྒྱུད་ཐམས་ཅད་ཀྱི་ཕྱག་རྒྱ་བསྡུས་པའི་ལེའུར་དངོས་གྲུབ་ཀྱི་རྟེན་ཕྱག་རྒྱ་ཆེན་པོའི་མཚན་ཉིད་གསལ་བར་མ་གསུངས་པས་དེ་གསལ་བར་བཤད་པ་དང་།  ལེའུ་གསུམ་པ་དང་།  བཞི་པ་དང་།  ལྔ་པ་དང་།  བརྒྱད་པ་དང་།  བརྟག་པ་གཉིས་པའི་ལེའུ་ལྔ་པར་རིམ་པ་གཉིས་ཀྱི་དོན་བསྒོམ་པ་ཙམ་ཞིག་གསུངས་ཀྱི།  སྨོན་ལམ་གདབ་པ་མ་གསུངས་པས།  དེ་ཁ་བསྐང་བའི་ཚུལ་གྱིས་བཤད་པ་དང་།  ལེའུ་བཅུ་གཅིག་པར་ལྟ་སྟངས་ཀྱིས་འདུལ་བ་ཙམ་གསུངས་ཀྱི།  བསླབ་པས་འདུལ་བ་མ་གསུངས་པས་དེ་ཁ་བསྐང་བའི་ཚུལ་དུ་བཤད་པའོ། །  དང་པོ་ལ་ཞུས་པ།  དེ་ནས་ཞེས་པ་ལ་སོགས་པས་ཏེ།  ཕྱག་རྒྱ་ཆེན་པོ་ཇི་ལྟ་བུ།  ཞེས་པ་ནི།  དངོས་པོ་ཐམས་ཅད་ལ་རྒྱས་འདེབས་པས་རང་བཞིན་ལྷན་ཅིག་སྐྱེས་པའི་ཡེ་ཤེས་ཡིན་ལ།  དེའི་མཚོན་བྱེད་ཞུ་བདེ་ལྷན་སྐྱེས་ཡིན་ཞིང་།  དེའི་རྟེན་ཕྱག་རྒྱ་ཡིན་པས་བཏགས་སོ།  ། ཀུན་རྫོབ་རྣམ་པའི་གཟུགས་ཀྱིས་ནི།  ། ཞེས་པ་ནི་ཁ་དོག་དང་དབྱིབས་ལ་སོགས་པ་མཚོན་པའོ།  ། ལན།  བཅོམ་ལྡན་འདས་ཀྱིས་བཀའ་སྩལ་པ།  ཞེས་པ་ལ་སོགས་པ་སྟེ།  ལེའུ་ལྔ་པ་ལ་སོགས་པས་བྲམ་ཟེའི་རིགས་ཀྱི་བུ་མོ་ལ་སོགས་པ་མུ་དྲཱ་ལྔ་གསུངས་ལ།  དེ་ལྟ་བུ་རེ་རེ་ལའང་།  རི་དྭགས་ཅན་མ།  དུང་ཅན་མ།  གླང་པོ་ཅན་མ།  རི་མོ་ཅན་མ།  པདྨ་ཅན་མ་ལྔ་ལྔ་ཡོད་པ་ལས།  འདིར་ཁྱད་པར་འཕགས་པ་པདྨ་ཅན་མའི་མཚན་ཉིད་བསྟན་པའོ། །  གཉིས་པ།  དེ་ལ་ཞེས་པ་ཞུས་པ་དང་།  བཅོམ་ལྡན་འདས་ལ་སོགས་པས་ལན་བསྟན་ཏོ།  ། གསུམ་པ་ཞུས་པ།  དེ་ནས་ལྷ་མོ་ཞེས་པ་སྟེ།  སྐལ་མེད་སེམས་ཅན་གདུལ་དཀའ་བ་ནི་དང་པོ་རྡོ་རྗེ་ཐེག་པ་ལ་མི་འཇུག་པའོ།  ། གང་གིས་འདུལ་བར་འགྱུར་བ་ལགས།  ། ཞེས་པ་ལྟ་སྟངས་ཀྱིས་འདུལ་བ་གོང་དུ་གསུངས་ཀྱང་།  རིམ་གྱིས་བསླབ་པས་འདུལ་བ་མ་གསུངས་པས་སོ།  ། ལན།  བཅོམ་ལྡན་འདས་ལ་སོགས་པ་སྟེ།  སྤྱོད་པ་ལ་རིམ་གྱིས་བསླབ་པ་ནི། དང་པོར་གསོ་སྦྱོང་སྦྱིན་པར་བྱ། །  ཞེས་པ་བསྙེན་གནས་ཡིན་ལ།  དེས་དགེ་བསྙེན་མཚོན་ནོ།  ། བསླབ་པའི་གནས་བཅུ་ནི་དགེ་ཚུལ་ཡིན་ལ།  དེས་དགེ་སློང་དང་བྱང་ཆུབ་སེམས་དཔའི་སྡོམ་པ་མཚོན་ནོ།  ། ལྟ་བ་ལ་རིམ་གྱིས་བསླབ།  དེ་ནས་བྱེ་བྲག་སྨྲ་བ་བསྟན།  ། ཞེས་པ་ལ་སོགས་པའོ།  ། སྔགས་ཀྱི་རིམ་པ་ནི།  བྱ་བའི་རྒྱུད་ནས་རྣལ་འབྱོར་བླ་ན་མེད་པའི་རྒྱུད་འདུས་པ་ལ་སོགས་པའི་བར་རོ།  ། སློབ་མས་གུས་པས་བླངས་ནས་ནི། །  ཞེས་པ་ནི་རིམ་གྱིས་བློ་སྦྱངས་པས་གུས་ཤིང་ལེན་པས་སོ། །  ། ། ལེའུ་དགུ་པ་ལ་གསུམ་སྟེ།  བརྡའི་ལེའུར་གདུག་པ་ཅན་གཞུག་པར་གསལ་བར་མ་གསུངས་པས་དེ་གསལ་བར་བཤད་པ་དང་།  དགུ་པ་རྣམ་པར་དག་པའི་ལེའུར་དག་པ་གཞན་གསུངས་ཀྱང་།  སྤྱན་ལ་སོགས་པའི་དག་པ་མ་གསུངས་པས།  དེ་ཁ་བསྐང་བའི་ཚུལ་དུ་བཤད་པ་དང་།  སྔགས་ཀྱི་ལེའུར་སྔགས་ཉིད་གསུངས་ཀྱང་།  སྔགས་ཀྱི་ལྷག་ཆད་སྤང་བའི་ཕྱིར་སྔགས་ཀྱི་བཏུ་བ་མ་གསུངས་པས།  དེ་ཁ་བསྐང་བའི་ཚུལ་དུ་བཤད་པའོ།  ། དང་པོ་ལ་བཤད་པར་དམ་བཅའ་བ་དེ་ནས་ཞེས་པ་སྟེ།  ཁ་སྦྱཽར་དབྱེ་བ་ནི།  ལུས་དང་རྣམ་པར་ཤེས་པ་རྟེན་དང་བརྟེན་པའི་ཚུལ་དུ་ཡོད་པ་འབྲལ་བའོ།  ། ལན་གྱི་དོན་ཕ་རོལ་པོ་བསྒྲལ་བའི་ཡུལ་དུ་གྱུར་པ།  བསམ་པའི་ཐབས་ལ་མཁས་པ་སྙིང་རྗེ་ཆེན་པོ་དང་ལྡན་པས༑  བདག་ཉིད་ཧེ་རུ་ཀ་བཞི།  བདག་མེད་མ་དང་ལྔ་གང་རུང་གི་རྣལ་འབྱོར་ལ་སེམས་བརྟན་པ་ཐོབ་པས་མདུན་དུ་ཡྃ་ལས་རླུང་གི་དཀྱིལ་འཁོར།  རྃ་ལས་མེ་བསམ༑  བདག་གི་ཐུགས་ཀ་ནས་གཽ་རཱི་ལྕགས་ཀྱུ་ཐོགས་པ་ལ་སོགས་པས་བསྒྲུབ་བྱ་བཀུག་སྟེ།  སྐྲ་བཤིག་པ།  གོས་དང་བྲལ་བ།  ལུས་ཏིལ་མར་གྱིས་བྱུགས་པ།  བྲེད་ཅིང་འདར་བ།  མེའི་ནང་དུ་སྤྱིའུ་ཚུགས་སུ་བཞག་པར་བསམ་མ། ོ།  དེ་ནས་དེ་ཉིད་ཀྱི་བཤང་ལམ་ནས་མེ་ཁབ་ལྟ་བུ་རྣོ་བ་འབར་བས།  སྙིང་གར་རྃ་བསམས་པ་ལ་ཕོག་པས།  དེ་ཡང་འབར་བས་སེམས་ཀྱི་རྟེན་སྙིང་གའི་ཧཱུྃ་བསྲེག་གོ༑ ཡང་བདག་གི་ཐུགས་ཀའི་ཧཱུྃ་ལས་འབྱུང་པོ་བརྒྱད་གསུམ་ཉི་ཤུ་རྩ་བཞི་སྤྲོས་པས༑  བསྒྲུབ་བྱའི་སྲོག་པ་རྩ།  སྤྱི་གཙུག་ནས་ལྟེ་བའི་བར་ཡོད་པ་བཅད་ཅིང་བཏོན་པར་བསམ་སྟེ།  དབང་པོ་རབ་བསམ་གཏན་ཙམ་གྱིས་འགྲུབ་པའི་ལུགས་སོ༑ ༑ གཞུང་བསྒྲུབ་བྱའི་ལྟེ་བ་ཞེས་པ་ལ་སོགས་པ་དང་སྦྱར་རོ།  ། གཉིས་པ་ལ་མཉན་པར་གདམས་པ།  རྟོག་མེད་ནི་ལྷའི་རྣལ་འབྱོར་དང་ལྡན་པས་ཐ་མལ་པའི་རྟོག་པ་མེད་པའོ།  ། སྲིད་པ་སྦྱོང་བའང་ཐ་མལ་པའི་སྲིད་པ་ལྷར་ཤེས་པས་སྦྱོང་བའོ༑ ༑ དོན་དངོས།  སྙིང་རྗེའི་སྤྱན་ནི་དམར་པོ་ལ།  ། ཞེས་པ་ལ་སོགས་པའོ། །  གསུམ་པ་ལ་བདག་མེད་ཅེས་པས་ཞུས་ནས།  བཅོམ་ལྡན་འདས་ཞེས་པས་ལན་ནོ༑ ༑ ༑ ༑ ལེའུ་བཅུ་པ་སྔགས་ཀྱི་ལེའུར།  ལས་ཀྱི་བྱེ་བྲག་གིས་བཟླས་པའི་ཡུལ་གྱི་བྱེ་བྲག་མ་གསུངས་པས་དེ་ཁ་བསྐང་བའི་ཚུལ་དུ་བཤད་པ་དང་།  ཡང་དེ་ཉིད་ལས༑  ལས་ཀྱི་བྱེ་བྲག་གིས།  བཟླས་པའི་དུས་ཀྱི་ཁ་ཟས་ཀྱི་བྱེ་བྲག་མ་གསུངས་པས་དེ་ཁ་བསྐང་བའི་ཚུལ་གྱིས་བཤད་པ་གཉིས་ལས།  དེ་ནས་ཞེས་པ་དང་།  དབང་ལ་ཞེས་པ་རིམ་པ་བཞིན་ཏེ།  གོང་དུ་བཤད་པའི་དྲག་པོའི་སྔགས་བདུན་དང་འབྲེལ་བ་གཙོར་བྱས་པའོ། །  ། ། ལེའུ་བཅུ་གཅིག་པ་ལ་གཉིས་ཏེ།  དེ་ཁོ་ན་ཉིད་ཀྱི་ལེའུར་རིགས་ཀྱི་མཚན་མ་མ་གསུངས་པས་དེ་ཁ་བསྐང་བ་དང་།  ལེའུ་དེ་ཉིད་དུ་རིགས་རྣམས་མཆོད་པའི་ཚུལ་རྒྱས་པར་མ་གསུངས་པས་དེ་གསལ་བར་བཤད་པའོ།  ། དང་པོ་ལ་གཉིས་ཀྱི་ཕྱི་ནང་གི་རྗེས་སུ་ཆགས་པས་མཆོད་ནས་ཞུས་པ།  ཀྱེའི་རྡོ་རྗེ་ལ་ཞེས་པ་ལ་སོགས་པའོ།  ། ལན་ལ་གཉིས་ཀྱི་དང་པོ།  བྷ་གར་ཞེས་པའོ།  ། གཉིས་པ་དོན་དངོས།  བུད་མེད་དམ་ནི་སྐྱེས་པ་ཡི།  ། ཞེས་པ་ལ་སོགས་པ།  ཕྱག་མཚན་གྱི་མཚན་མ་ཕྱོགས་གཅིག་ཏུ་བསྟན་ལ།  རྣལ་འབྱོར་པ་གང་ནག་པོ་ཉིད།  ། ལ་སོགས་པ་ཁ་དོག་གི་མཚན་མ་རྣལ་འབྱོར་པ་ལ་སྦྱར་ཏེ་བུད་མེད་ལ་དེས་བསྒྲེས་ཏེ་བསྟན་ཏོ།  ། གཉིས་པ་ལ་གཉིས་ཀྱི་དང་པོ་ཕྱི་ནང་གི་རྗེས་སུ་ཆགས་པས་མཉེས་པས་མཛད་ནས་མཉན་པར་གདམས་པ།  བྷ་གར་ལིངྒ་ཞེས་པའོ།  ། གཉིས་པ་དོན་དངོས།  ཚལ་དང་སྐྱེ་བོ་མེད་གནས་དང་། ། ཞེས་པ་ལ་སོགས་པའོ། །  བདག་གི་ཁྱིམ་ནི་གནས་འགའ་ཞིག་ཏུ་གནས་ན།  ནད་གཞི་མི་སྐྱེད།  བར་ཆད་མི་འབྱུང་།  འཚོ་བའི་ཡོ་བྱད་སླ།  ཏིང་ངེ་འཛིན་སྐྱེ་བའོ།  ། གཅེར་བུ་ཕྱག་རྒྱ་ཆེར་བྱས་ནས།  ། ཞེས་པ་ལྷའི་སྐུ་ཕྱག་རྒྱ་ཆེན་པོ་སྟེ་ལྷའི་འདུ་ཤེས་སོ།  ། རྣལ་འབྱོར་རིག་པས་ཞེས་པ་འདུ་ཤེས་གསུམ་དང་ལྡན་པའོ།  ། འོ་དང་འཁྱུད་པ་བྱས་ནས་ནི། །  ཞེས་པ་རྣམ་པ་སྣ་ཚོགས་པའི་སྐད་ཅིག་སྟེ།  དགའ་བ་ལ་སློབ་པའི་དུས་སོ།  ། དེ་བཞིན་བྷ་གར་རེག་པ་ཉིད།  ། རྣམ་པར་སྨིན་པའི་སྐད་ཅིག་སྟེ་མཆོག་དགའི་དུས་སོ༑ ༑ སྐྱེས་པའི་སྣ་ནི་གཞིབ་པ་ཉིད་ནི་བསྲུབ་པ་དང་སྲུབ་པའི་སྦྱོར་བ་ལ་གནས་པ་རྣམ་པར་ཉེད་པའི་སྐད་ཅིག་མ་སྟེ།  དགའ་བྲལ་གྱི་དུས་སོ།  ། མ་མཆུའི་སྦྲང་རྩི་བཏུང་བ་ཉིད་ཀྱང་སྐད་ཅིག་མ་དང་པོ་དང་སྦྱར་རོ།  ། རྟག་ཏུ་མྱོང་བའི་མཚན་མ་ལས༑ ༑ ཞེས་མཚན་ཉིད་དང་བྲལ་བའི་སྐད་ཅིག་མ་སྟེ་ལྷན་སྐྱེས་ཀྱི་དུས་ས། ོ།  བོལླ་ལྡན་པས་ལག་པས་བྱ།  ། ཞེས་པ་ནི་བྱ་བ་བྱེད་པས་ལག་པ་དང་འདྲ་བས།  བོལླ་ཉིད་ཀྱིས་བྱ་བའོ།  ། དེ་ལྟ་བུའི་དུས་སུ་སྦྱོར་ཐབས་ཀྱི་ཡན་ལག་བཞི་བྱ་བ་སྟེ༑  ཁྱོགས་ནི།  ཐབས་ཤེས་རབ་ཐག་པ་བརྒྱད་ལ་སོགས་པའི་ཁྲིའི་སྟེང་དུ་གནས་པའོ།  ། བླ་ཞེས་བྱ་བ་སྙོམས་པར་འཇུག་པ་དངོས་ལ་བྱའོ།  ། བར་འདིར་བཀལ་པ་ཞེས་པ་དོན་གྱིས་ཤེས་པར་བྱ་སྟེ།  ཤེས་རབ་ཀྱི་རྐང་པས་ཐབས་ཀྱི་གྲུ་མོ་ནས་འཁྱུད་པའོ།  ། ཤིན་ཏུ་བཀལ་བ་ནི་ཐབས་ཀྱི་རྐང་པས་ཀྱང་ཤེས་རབ་ཀྱི་གྲུ་མོའི་གོང་ནས་འཁྱུད་པའོ།  ། ཡང་ཡང་རྡོ་རྗེ་འདོད་པ་བྱ།  ། ཞེས་པ་སྲུབ་པའི་སྦྱོར་བ་ལ་གནས་པ་ཉིད་དོ།  ། སྟེང་དང་འོག་ཏུ་བལྟ་བ་ཉིད་ནི་ཐག་པ་རེས་མོས་ཀྱིས་འདེགས་པའི་སྦྱོར་བས་ཐབས་ཤེས་རབ་སྟེང་འོག་ཏུ་འཕོ་བའོ།  ། དེ་ལྟར་ལྷན་སྐྱེས་གོམས་པའི་ཕན་ཡོན།  དངོས་གྲུབ་རྒྱས་པ་འཐོབ་པ་སྟེ།  ། སངས་རྒྱས་ཀུན་དང་མཉམ་པར་འགྱུར་བའོ། ། དེའི་སྔོན་དུ་ལུས་ཟུངས་རྒྱས་པའི་ཆོ་ག། དེ་ལ་ག་པུར་རྒྱུ་ཡི་ཕྱིར།  ། ཞེས་རྐང་པ་གསུམ་མོ། །  ། ། ལེའུ་བཅུ་གཉིས་པ་དབང་བསྐུར་བའི་ཚིག་བསྟན་པ་ལ་གཉིས་ཏེ།  དབང་གི་ལེའུར་དབང་གི་དོན་གསུངས་ཀྱང་།  དེ་རྣམས་ཇི་ལྟར་བསྐུར་བའི་ཚིག་མ་གསུངས་པས་དེ་ཁ་བསྐང་བ་དང་།  ཡང་དེ་ཉིད་དུ་གསང་བའི་དབང་ལ་སོགས་པ་བསྐུར་བའི་དུས་སུ།  སྔགས་ཀྱིས་བྱིན་གྱིས་བརླབ་པ་མ་གསུངས་པས།  དེ་ཁ་བསྐང་བའི་ཚུལ་དུ་བཤད་པའོ།  ། དང་པོ་ནི་དེ་ནས་ཞེས་པ་ལ་སོགས་པ་སྟེ།  བུམ་དབང་གི་གཙོ་བོ་རྡོ་རྗེ་སློབ་དཔོན་གྱི་དབང་བསྐུར་བའི་ཚིག་ནི།  དམ་ཚིག་གསུམ་བྱིན་ནས་བརྗོད་པར་བྱ་བ་སྟེ།  རྡོ་རྗེ་རབ་གནས་ཞེས་པ་ཆོས་ཀྱི་ཕུང་པོ་བརྒྱད་ཁྲི་བཞི་སྟོང་།  བརྗོད་བྱ་སེམས་ཉིད་གཉིས་སུ་མེད་པའི་ཡེ་ཤེས་རང་བཞིན་གྱིས་རྣམ་རྟོག་གིས་མི་ཕྱེད་པས་རྡོ་རྗེ་ཡིན་ལ།  དེ་ཉིད་མི་རྟོག་པས་འདིར་རབ་ཏུ་གནས་སོ།  ། དེས་མཚོན་བྱེད་དབང་རྫས་ཀྱི་རྡོ་རྗེ་སྟེ་རྡོ་རྗེ་ཉིད།  ཆེ་དང་ཞེས་པ་ཐུགས་ཀྱི་དམ་ཚིག་གོ། དེའི་རྗོད་བྱེད་ཆོས་ཀྱི་ཕུང་པོ་བརྒྱད་ཁྲི་བཞི་སྟོང་མཚོན་པར་བྱེད་པའི་དྲིལ་བུ་ཆེན་པོ་ཟུང་ཞེས་པ་སྟེ་གསུང་གི་དམ་ཚིག་གོ།  སྐུའི་དམ་ཚིག་རྡོ་རྗེ་སེམས་དཔའ་ཡབ་ཡུམ་དུ་བསྒོམ་པ་སྟེ།  དམ་ཚིག་གསུམ་བྱིན་པས།  དེ་རིང་རྡོ་རྗེ་སློབ་དཔོན་གྱུར།  ། ཞེས་པའོ།  ། གསང་བའི་དབང་བསྐུར་བའི་དམ་ཚིག་ནི།  རྫས་བསྒྲུབ་སྟེ་སྦྱིན་ལུགས་གསུམ་གང་ཡང་རུང་བས་སྟེར་བ་ན་བརྗོད་པ་སྟེ།  ཇི་ལྟར་ཞེས་པ་ལ་སོགས་པ་སྟེ།  དོན་སྔོན་སངས་རྒྱས་རྣམས་ཀྱི་སྲས་བྱང་ཆུབ་སེམས་དཔའ་ལ་དབང་བསྐུར་བ་བཞིན་དུ།  བདག་གིས་ཀྱང་བྱང་ཆུབ་སེམས་ཀྱིས་སློབ་མ་ལ་དབང་བསྐུར་རོ།  ། ཞེས་པའོ།  ། ཤེས་རབ་ཡེ་ཤེས་ཀྱི་དབང་བསྐུར་བའི་ཚིག་ནི་ཤེས་རབ་ཕྱག་རྒྱ་གཏད་པ་སྟེ། ལྷ་མོ་ནི་ཕྱག་རྒྱའོ། །  དགའ་སྦྱིན་ཞེས་པ་ནི་དེ་ལ་བརྟེན་ནས་དགའ་བཞི་སྐྱེ་བས་སོ།  ། གནས་སྦྱིན་མ་ནི་དགའ་བ་བཞི་སྐྱེ་བའི་དུས་སྐད་ཅིག་མ་བཞིའོ།  ། སྣ་ཚོགས་གཟུགས་ཅན་ནི།  རིང་བ་མ་ཡིན་ཞིང་ཐུང་བའང་མ་ཡིན་པ་ལ་སོགས་པའི་མཚན་ཉིད་དང་ལྡན་པའོ༑ ༑ བཞི་པ་བསྐུར་བའི་ཚིག་ནི་ཚིག་གི་སྒོ་ནས་འབྲས་བུ་སྟོན་པ་སྟེ།  དབང་གསུམ་པའི་དུས་སུ་མྱོང་བའི་ལྷན་སྐྱེས་དང་ཆོས་ཀྱི་སྐུ་ཁྱད་པར་མེད་པར་བསྟན་པའོ༑ ༑ དེའང་ཡེ་ཤེས་འདི་ནི་ཞེས་པ།  དབང་གསུམ་པའི་དུས་སུ་མྱོང་བའི་ལྷན་སྐྱེས་སོ།  ། ཆེས་ཕྲ་ཞིང་ཞེས་པ།  དེ་ཉིད་རྟོགས་པར་དཀའ་བའོ།  ། རྡོ་རྗེ་ནི་རྟོག་པ་གློ་བུར་བས་མི་ཕྱེད་པས་སོ།  ། དེ་ཉིད་རྟོག་པའི་རྡུལ་དང་བྲལ་བས་ནམ་མཁའི་དཀྱིལ་ལྟ་བུར་རྡུལ་བྲལ།  དེ་ཉིད་རྟོག་པའམ་འཁོར་བ་ལས་མཐར་བས་མཐར་ཕྱིན་ནོ།  ། ཞི་བ་ཉིད་ཀྱང་རྟོག་པ་ཞི་བ་ཉིད་དོ།  ཁྱོད་རང་ཡང་ནི་དེ་ཡི་ཕ།  ། ཞེས་པ་ད་ལྟར་བླ་མས་མངོན་པར་རྟོགས་པའི་རིམ་པ་བསྟན་པ་ལས་བརྟེན་ནས།  ཉམས་མྱོང་བསྐྱེད་པ་བཞིན་དུ། ཕྱིས་རང་གིས་གོམས་པར་གྱིས་ཤིག་པའོ། །  གཉིས་པ་ནི་གཙོ་བོར་དབང་དུས་དང་འབྲེལ་བ་ཡིན་ལ།  ལམ་གྱི་དཀྱིལ་འཁོར་འཁོར་ལོའི་ཐབས་བསྒོམ་པ་དང་།  འཁོར་གྱི་ལྷ་མོ་དབྱུང་བ་ལ་སོགས་པ་དང་ཡང་འབྲེལ་ལོ།  ། སྤྱི་བོར་ཨོཾ་གྱི་རྣམ་པ་ལ་སོགས་པ་སྐུ་གསུང་ཐུགས་བྱིན་གྱིས་བརླབ་པ་ཡང་ཕྱག་རྒྱ་བསྟེན་པའི་དུས་དང་།  བསྐྱེད་རིམ་དང་གཉིས་ཀ་དང་ཡང་འབྲེལ་ལོ།  ། ཟེའུ་འབྲུ་ལ་ནི་མགྲིན་པའི་པདྨའོ།  ། རྒྱུད་ཀྱི་རྒྱལ་པོ་ཆེན་པོ་ཞེས་པ་མཚན་དོན་གྱི་སྐབས་སུ་བཤད་ཟིན་ལ།  རྣལ་འབྱོར་མས་ཞུས་ཤིང་བུད་མེད་འདུལ་བའི་དོན་དུ་གསུངས་པས་སྒྱུ་མའི་བརྟག་པ་སྟེ།  བརྟག་པ་ནི་ཆོ་ག་སྣ་ཚོགས་སྟོན་པའོ།  ། བརྟག་པ་སུམ་ཅུ་རྩ་གཉིས་པ་ལས་ཕྱུང་བ་ཞེས་པ།  རྡོ་རྗེ་སྙིང་པོ་མངོན་བྱང་ཆུབ།  ། ཅེས་པ་ནས།  བརྟག་པ་སུམ་ཅུ་པར་ཡང་བཤད།  ། ཅེས་པའི་བར་རྒྱུད་རྒྱས་པ་ཡིན་ལ།  དེའི་དོན་བསྡུས་པ།  མཁའ་འགྲོ་མཁའ་འགྲོ་མ་རྣམས་ཀྱི།  ། དག་པའི་སྙིང་པོ་ཡོངས་བཟུང་བ།  ། ཞེས་པ་གཉིས་ཡིན་པ་ལས་ཐ་མ་གཉིས་ཕྱུང་བའོ།  ། ཀྱེའི་རྡོ་རྗེ་བརྗོད་བྱ་རྒྱུད་གསུམ་ཀའང་ཐབས་ཤེས་རབ་གཉིས་མེད་ཡིན་པ་གོང་དུ་བཤད་ཟིན་ལ།  ཁྱད་པར་དུ་སྤྲུལ་པའི་སྐུ་བུད་མེད་ཀྱི་རྣམ་པས་གཞན་གྱི་དོན་སྒྲུབ་པའི་མཁའ་འགྲོ་མའི་དྲ་བ་སྟེ།  དྲ་བ་ནི་མང་པོའི་ཚོགས་ལ་བྱའོ་གསུངས།  སྡོམ་པ་ནི་དེ་ཐམས་ཅད་ཀྱང་གཉིས་སུ་མེད་པའི་ཡེ་ཤེས་གཅིག་གིས་བསྡུས་པའོ།  ། རྫོགས་སོ། ། ། ། རིན་ཆེན་ལྟ་བུའི་རྒྱུ་ལམ་འབྲས་བུ་རྡོ་རྗེའི་ཚིག་གི་སྒྲོམ་དུ་རྒྱས་བཏབ་བློ་དམན་ཡུལ་མིན་ཡང་།  ། བླ་མའི་གསུང་གི་སྡེ་མིག་གིས་ཕྱེ་བདག་གིས་ཅུང་ཟད་ཐོབ་པ་གཞན་ལ་བགོ་ཕྱིར་ཡི་གེར་བཀོད།  ། གནང་བ་མ་ཐོབ་སྦྱངས་སྟོབས་ཆུང་བས་འཁྲུལ་ན་བླ་མ་བདེ་གཤེགས་མཁའ་འགྲོས་བརྩེ་བས་བཟོད་པར་མཛོད།  ། དགེ་བའི་མཐུ་ཡིས་འགྲོ་རྣམས་སྨིན་གྲོལ་ཏིང་འཛིན་མཐར་ཕྱིན་མི་ཕྱེད་ཕྱག་རྒྱ་ཆེན་པོ་མངོན་གྱུར་ཤོག།  བཀྲ་ཤིས་ཤོག།  ། །